## Zakon o posebnim porezima na osobne automobile, ostala motorna vozila, plovila i zrakoplove (pročišćeni tekst)

### NN 136/2002 (21.11.2002.), Zakon o posebnim porezima na osobne automobile, ostala motorna vozila, plovila i zrakoplove (pročišćeni tekst)

# ODBOR ZA ZAKONODAVSTVO HRVATSKOGA SABORA

2196

Na
temelju članka 59. Poslovnika Hrvatskoga sabora, Odbor za zakonodavstvo
Hrvatskog sabora na 89. sjednici održanoj 14. studenoga 2002. godine, utvrdio je
pročišćeni tekst Zakona o posebnim porezima na osobne automobile, ostala
motorna vozila, plovila i zrakoplove.

Pročišćeni
tekst Zakona o posebnim porezima na osobne automobile, ostala motorna vozila,
plovila i zrakoplove obuhvaća Zakon o posebnim porezima na osobne automobile,
ostala motorna vozila, plovila i zrakoplove (»Narodne novine«, br. 139/97.) te
njegove izmjene i dopune objavljene u »Narodnim novinama« br. 105/99., 55/00.,
127/00. i 107/01. u kojima je naznačeno vrijeme njihova stupanja na snagu.

Klasa:
410-19/01-01/06
Zagreb, 15. studenoga 2002.

Predsjednik
Odbora za zakonodavstvo
Hrvatskoga sabora
**Josip** **Leko****, dipl****. iur****.,** v. r.

## ZAKON

### O POSEBNIM POREZIMA NA OSOBNE AUTOMOBILE, OSTALA MOTORNA VOZILA, PLOVILA I ZRAKOPLOVE (pročišćeni tekst)

I.
TEMELJNE ODREDBE

Članak 1.

(1) Ovim se Zakonom uređuje plaćanje posebnog poreza
na određene osobne automobile, ostala motorna vozila, plovila i zrakoplove koji
se uvoze ili proizvode i prodaju u Republici Hrvat­skoj.

(2) Ovim se Zakonom uređuje i plaćanje posebnog
poreza na promet upotrebljavanih osobnih automobila, ostalih motornih vozila,
plovila i zrakoplova koje kupuju ili stječu pravne ili fizičke osobe.

(3) Promet upotrebljavanih osobnih automobila,
ostalih motornih vozila, plovila i zrakoplova iz stavka 2. ovoga članka
oporezuje se po ovom Zakonu, ako se taj promet ili stjecanje ne oporezuju
porezom na dodanu vrijednost prema posebnim propisima.

Članak 2.

Posebni porezi iz članka 1. ovoga Zakona prihodi su
državnog proračuna.

II.
PREDMET OPOREZIVANJA

Članak
3.

(1)
Predmet oporezivanja su određeni osobni automobili, ostala motorna vozila,
plovila i zrakoplovi koji se uvoze ili proizvode i prodaju u Republici
Hrvatskoj, a u smislu ovoga Zakona pojedini izrazi imaju sljedeća značenja:

1. osobni automobil – motorno vozilo namijenjeno
prvenstveno za prijevoz putnika s najviše 9 sjedala (uračunano sjedalo vozača),
koje može biti izvedeno i tako da ima pojačanu prohodnost ili kao
»kombi-vozilo« kojemu se obaranjem ili vađenjem sjedala povećava prostor za
utovar stvari, a izvedeno je iz koroserije osobnog automobila,

2. novim osobnim automobilom i motociklom smatra se
osobni automobil i motocikl koji nije bio registriran i korišten. Pod
registracijom se razumijeva godišnja registracija. Novim osobnim automobilom i
motociklom, razumijeva se i osobni automobil i motocikl kojem od dana prve
nabave novog osobnog automobila i motocikla od proizvođača ili trgovca do dana
uvoza u Republiku Hrvatsku nije proteklo više od 12 mjeseci, neovisno je li u tom
razdoblju bio registriran ili korišten,

3. motocikl – motorno vozilo s dva kotača, s bočnom
prikolicom i bez nje, i motorno vozilo na tri kotača ako njegova masa nije veća
od 400 kg,

4. plovilo – brod ili brodica (jahta) i čamac
unutarnje plovidbe koje služi razonodi, športu ili rekreaciji,

5. zrakoplov – svaka naprava koja se može održavati u
atmosferi zbog reakcije zraka, osim reakcije zraka što se odbija od površine
zemlje, koja služi za privatne svrhe.

(2) Predmet oporezivanja je promet ili drugi način
stjecanja upotrebljavanih osobnih automobila, ostalih motornih vozila, plovila
i zrakoplova iz članka 1. stavka 2. ovoga Zakona.

III.
POREZNI OBVEZNIK

Članak 4.

(1) Porezni obveznik posebnih poreza iz članka 1.
stavka 1. ovoga Zakona je uvoznik ili proizvođač.

(2) Porezni obveznik posebnih poreza iz članka 1.
stavka 2. ovoga Zakona je kupac ili stjecatelj.

IV.
POREZNA OSNOVICA

Članak 5.

(1) Porezna osnovica posebnog poreza je:

1. prodajna cijena osobnog automobila i motocikla.
Prodajna cijena, u smislu ovoga Zakona, je cijena bez poreza na dodanu
vrijednost, a pri uvozu porezna osnovica je carinska osnovica uvećana za iznos
carine,

2. plovilo ovisno o dužini mjereno u metrima i
zrakoplov ovisno o broju sjedala.

(2) Porezna osnovica posebnog poreza na promet
upotrebljavanih osobnih automobila, ostalih motornih vozila, plovila i
zrakoplova je tržišna vrijednost u trenutku nastanka porezne obveze. Tržišna
vrijednost utvrđuje se na temelju isprava o stjecanju.

(3) Porezna uprava provjerava tržišnu vrijednost iskazanu
u ispravama o stjecanju, pa ako utvrdi da ona nije realno iskazana poreznu
osnovicu utvrđuje na temelju procjene.

V.
VISINA POREZA

Članak
6.

(1)
Posebni porez plaća se na:

*1. osobne automobile i motocikle*

Osnovica – prodajna cijena                       Posebni porez

preko                              do

       0                       50.000,00                             10%

 50.000,00             100.000,00
           5.000,00+15% na iznos preko
50.000,00

100.000,00            150.000,00         12.500,00+20% na iznos preko 100.000,00

150.000,00            200.000,00         22.500,00+25% na iznos preko 150.000,00

200.000,00            250.000,00         35.000,00+30% na iznos preko 200.000,00

250.000,00            300.000,00         50.000,00+35% na iznos preko 250.000,00

300.000,00            350.000,00         67.500,00+40% na iznos preko 300.000,00

350.000,00                                       87.500,00+45% na iznos preko
350.000,00

*2. plovilo*

2.1.
bez kabine

Dužina plovila u metrima               Posebni porez

preko             do                          u kunama

  8                  12                               6.000,00

 12                 15                             12.000,00

15                                                  24.000,00

2.2. s kabinom

Dužina plovila u metrima             Posebni porez

preko             do                               u kunama

  8                  12                             15.000,00

 12                 15                             45.000,00

15                                                  90.000,00

*3. zrakoplov*

Broj
sjedala                               Posebni
porez

preko             do                               u kunama

  1                   4                                7.000,00

  5                  12                             35.000,00

 13                 50                             70.000,00

50                                                 150.000,00

(2) Posebni porez iz stavka 1. točke 1. ovoga članka na osobne automobile
i motocikle koji se ne smatraju novim u smislu članka 3. stavka 1. točke 2.
ovoga Zakona povećava se za pedeset posto (50%), a za osobne automobile obujma
cilindra preko 1600 cm3 i
motocikle obujma cilindra preko 250 cm3 za sto posto (100%).

(3) Posebni porez plaća se:

1. na plovila bez kabine dužine do osam metara sa
snagom motora preko 35 kilovata (kW) 6.000,00 kuna, ako ne služe za gospodarski
ribolov,

2. na plovila s kabinom dužine do osam metara sa
snagom motora preko 35 kilovata (kW) 15.000,00 kuna, ako ne služe za
gospodarski ribolov.

(4)
Posebni porez na promet upotrebljavanih osobnih automobila, ostalih motornih
vozila, plovila i zrakoplova plaća se po stopi od pet posto (5%).

VI.
OSLOBAĐANJE OD PLAĆANJA I POVRAT
POSEBNIH POREZA

Članak 7.

(1) Posebne poreze ne plaćaju diplomatska i
konzularna predstavništva na osnovi uzajamnosti.

(2) Posebni porez na promet iz članka 1. stavka 2.
ovoga Zakona ne plaća daroprimatelj koji je u odnosu prema darovatelju u prvom
nasljednom redu i nasljednik koji je u odnosu prema ostavitelju u prvom
nasljednom redu.

(3) Ako porezni obveznik iz članka 4. stavka 1. ovoga
Zakona izveze proizvode na koje je plaćen posebni porez, u skladu s ovim
Zakonom, ima pravo na povrat plaćenog posebnog poreza uz dokaz o izvozu i dokaz
da je plaćanje iz inozemstva obavljeno u skladu s deviznim i vanjskotrgovačkim
propisima.

VII.
NASTANAK POREZNE OBVEZE

Članak 8.

(1) Porezna obveza posebnog poreza na proizvode iz
članka 1. stavka 1. ovoga Zakona, pri uvozu nastaje s danom nastanka carinskoga
duga, a kod proizvođača u trenutku isporuke.

(2) Porezna obveza posebnog poreza na promet iz
članka 1. stavka 2. ovoga Zakona nastaje u trenutku kupnje ili stjecanja.

(3) Porezni obveznik posebnog poreza na promet
upotrebljavanih osobnih automobila, ostalih motornih vozila, plovila i
zrakoplova mora nastanak porezne obveze prijaviti ispostavi Porezne uprave
nadležnoj prema svom sjedištu ili prebivalištu u roku od 15 dana od dana kupnje
ili stjecanja.

VIII.
PLAĆANJE POSEBNIH POREZA

Članak 9.

(1) Posebni porez na proizvode iz članka 1. stavka 1.
ovoga Zakona koji se uvoze ili proizvode i prodaju u Republici Hrvat­skoj
obračunava i naplaćuje carinarnica.

(2) Posebni porez na proizvode iz članka 1. stavka 1.
ovoga Zakona koji se proizvode i prodaju u Republici Hrvatskoj porezni obveznik
plaća u roku od trideset (30) dana od dana isporuke.

(3) Posebni porez na promet upotrebljavanih osobnih
automobila, ostalih motornih vozila, plovila i zrakoplova plaća se u roku od 15
dana od dana nastanka obveze. Posebni porez na promet obračunava i naplaćuje
ispostava Porezne uprave nadležna prema sjedištu i prebivalištu poreznog
obveznika.

(4) Bez dokaza o plaćenom posebnom porezu iz stavka
3. ovoga članka ne može se obaviti registracija.

IX.
NADZOR

Članak
10.

(1)
Primjenu propisa te obračunavanja i plaćanje posebnog poreza iz članka 1.
stavka 1. ovoga Zakona za proizvode koji se uvoze ili proizvode ili se prodaju
u Republici Hrvatskoj nadzire Carinska uprava.

(2)
Obračunavanje i plaćanje posebnog poreza na promet upotrebljavanih osobnih
automobila, ostalih motornih vozila, plovila i zrakoplova u tuzemstvu iz članka
1. stavka 2. ovoga Zakona nadzire Porezna uprava.

X.
POSTUPOVNE ODREDBE

Članak
11.

(1)
Glede žalbenog postupka, obnove postupka, zastare, obračunavanja, naplate i
povrata poreza te vođenja prekršajnog postupka primjenjuju se odredbe Općega
poreznog zakona.

(2)
Iznimno od odredbe stavka 1. ovoga članka na proizvode iz članka 1. stavka 1.
ovoga Zakona koji su uvezeni te su bili predmet carinjenja primjenjuju se
odredbe Carinskog zakona.

XI.
OVLAŠTENJA

Članak
12.

Ministar
financija može donositi propise kojima se podrobnije uređuje primjena odredbi
ovoga Zakona.

XII.
KAZNENE ODREDBE

Članak
13.

(1)
Porezni obveznik proizvođač iz članka 4. stavka 1. ovoga Zakona kaznit će se za
prekršaj novčanom kaznom od 500,00 do 50.000,00 kuna, ako posebni porez ne
obračuna, ne uplati, ne uplati u propisanom roku i ne uplati na propisani
način.

(2)
Porezni obveznik iz članka 4. stavka 2. ovoga Zakona kaznit će se za prekršaj
novčanom kaznom u iznosu od 500,00 kuna do 20% porezne osnovice ako ne prijavi
nastanak porezne obveze plaćanja posebno poreza na promet iz članka 1. stavka
2. ovoga Zakona ili taj porez ne uplati u propisanom roku.

XIII.
PRIJELAZNE ODREDBE

Članak
14.

Danom početka primjene Zakona o posebnim porezima na osobne automobile, ostala motorna vozila, plovila i zrakoplove (»Narodne novine«, br. 139/97.) prestaje važiti Zakon o posebnom porezu na uvoz automobila (»Narodne novine«, br. 51/94.).

Pročišćeni tekst, NN 136/2002-2196